R. Fico, predseda vlády SR: (2006-08-02):
Opäť môžem povedať len to, že rešpektujem názor Strany maďarskej koalície. Rešpektujem, že má iný názor a že nechce podporiť túto vládnu koalíciu. Rovnako opakujem, že sme ani neočakávali od Strany maďarskej koalície, že by prijala opačné stanovisko a že by vyslovila tejto vláde podporu. Nemôžem však nereagovať na niekoľko tvrdení, ktoré vážne zasahujú do vlády Slovenskej republiky a do jej okolia. Ak by ste, pán poslanec, boli členom novej slovenskej vlády, bral by som vaše slová ako relevantné. Mňa však mrzí, že ste prepočuli, čo som včera hovoril vo vystúpení, ktorým som uvádzal programové vyhlásenie, keď som uviedol, že návrh programového vyhlásenia bol prerokovaný so sociálnymi partnermi, to znamená aj s Republikovou úniou zamestnávateľov, aj s Asociáciou zamestnávateľských zväzov, aj s Konfederáciou odborových zväzov. Dokonca môžem povedať, že sme zapracovávali do programového vyhlásenia pripomienky, ktoré dalo Združenie miest a obcí Slovenska. A môžeme vám dať k dispozícii aj 3 posudky z ústavov Slovenskej akadémie vied. Pýtam sa: Takto sa stavali programové vyhlásenia v predchádzajúcich obdobiach? Prosím, overme si najprv  stanoviská a potom ich deklarujme. Trvám na tom, že toto programové vyhlásenie vznikalo kolektívne. Každý rezort, každý minister prispieval do tvorby programového vyhlásenia rovnakým dielom. Potom sa veci dali oponovať do príslušných inštitúcií a vznikla z toho verzia, ktorá bola predložená. Čiže nie je pravda, pán poslanec, nie je pravda, že ministri tejto vlády sa dozvedeli o finálnej verzii programového vyhlásenia len niekoľko hodín predtým, ako toto programové vyhlásenie bolo predložené do Národnej rady. Toto naozaj pravda nie je. K druhej veci, ktorú chcem oponovať. Možno máte lepšie informácie, pán poslanec, ako ja, ale ja neviem o tom nič, že by niekto robil niečo s členstvom politickej strany Smer – sociálna demokracia v Socialistickej internacionále a v Strane európskych socialistov. Sú plnoprávnymi členmi, majú všetky práva a povinnosti, ktoré z toho vyplývajú. Ale ja by som nerád na pôdu Národnej rady Slovenskej republiky a najmä pri prerokovávaní takéhoto dokumentu zavádzal stranícku agendu. Ale vaša informácia, bohužiaľ, opäť nie je pravdivá. My chceme počúvať, pán poslanec, to, čo hovorí zahraničie. Áno, veď nie sme a ani nechceme byť ostrovom v Európe, chceme byť súčasťou európskeho priestoru. Určite chceme počúvať. Ale nechceme počúvať vyjadrenia, ktoré sú vážnym zasahovaním do vnútorných vecí Slovenskej republiky. Ja odmietam vyjadrenia, a hovorím to tu úplne otvorene, ktoré sa objavujú, že Slovensko si malo postaviť inú vládu. A to sa vlády Slovenskej republiky stavajú v Štrasburgu, v Bruseli alebo Luxemburgu? Vlády Slovenskej republiky sa stavajú na Slovensku na základe vôle občanov Slovenskej republiky. (Potlesk.) Jednoducho nemôžeme súhlasiť s takýmito vyjadreniami. Sme pripravení sa baviť o hodnotovej orientácii. Áno, sme pripravení sa baviť o hodnotách, sme pripravení baviť sa o prioritách, ktoré možno niektoré skupiny politické v Európe rešpektujú a presadzujú. Ale nedovolíme, aby nám niekto zasahoval, aby niekto zasahoval ľuďom, ktorí legitímne rozhodli, do toho, ako má vyzerať slovenská vláda. Táto vláda vznikla z vôle ľudí v parlamentných voľbách, ktoré boli demokratické, ktoré boli slobodné a ktoré spĺňali všetky kritériá štandardných parlamentných volieb. No a posledná poznámka. Nehnevajte sa, pán poslanec, možno to budete vnímať trošku citlivo, čo teraz poviem, ale prichádza mi trošku zvláštne, že práve vy v mene klubu za Stranu maďarskej koalície hovoríte o rizikách, ktoré so sebou prináša napr. zavedenie druhej sadzby DPH. Prosím vás, spomeňte si na naše rozhovory po voľbách. Spomeňte si, veľmi dobre si spomeňte na to. A musím povedať, že SMK keby bola bývala vo vláde, tak pravdepodobne hlasuje za tento istý program, ktorý je dnes na stole. (Potlesk.)